Diari Oficial de la Generalitat Valenciana


Sumari del DOGV 5888, del 07-11-2008 (2008/12535)

RESOLUCIÓ de 29 d'abril de 2008, de la Direcció General per al Canvi Climàtic, per la qual s'atorga a l'empresa Venus Cerámica, SA l'autorització ambiental integrada per a una indústria de fabricació de productes ceràmics per mitjà d'enfornada, al terme municipal de Nules.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5888

Data del DOGV
:   07-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/12954


Data del document
:   29-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Nules
    * ceràmica
    * empresa privada

RESOLUCIÓ de 29 d'abril de 2008, de la Direcció General per al Canvi Climàtic, per la qual s'atorga a l'empresa Venus Cerámica, SA l'autorització ambiental integrada per a una indústria de fabricació de productes ceràmics per mitjà d'enfornada, al terme municipal de Nules. [2008/12508]  
Vistos els documents que es troben en l'expedient 101/07 IPPC, instruït a instàncies de l'empresa Venus Cerámica, SA, a fi d'obtenir l'autorització ambiental integrada per a les instal·lacions de fabricació de productes ceràmics per mitjà d'enfornada, s'emet aquesta proposta de resolució de conformitat amb els següents   
Antecedents de fet  
Primer. Amb data 28 de desembre de 2006, Ioannis Pasogias Markos, en nom de la mercantil Venus Cerámica, SA, amb CIF A-12091575 i domicili social al km 953.8 de la N-340 al seu pas pel terme municipal de Nules (Castelló), presenta en la Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a les instal·lacions existents de fabricació de productes ceràmics per mitjà d'enfornada, que es detallen en l'annex I.  
A la sol·licitud s'adjunta la sol·licitud informe de compatibilitat urbanística presentada a l'Ajuntament de Nules.  
Segon. En data 12 de febrer de 2008, s'admet a tràmit la sol·licitud i es remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la suficiència de la documentació que acompanya la sol·licitud.  
Tercer. Aquesta resolució no considera l'ampliació prevista en el Projecte d'ampliació d'indústria de fabricació de paviment i revestiment ceràmic presentada en data 26 d'octubre de 2007 en el Registre General de la Conselleria de Medi Ambient, Aigua, Urbanisme i Habitatge que, si s'escau, s'haurà de tramitar posteriorment.  
Quart. Amb data 19 de febrer de 2008 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002 i se'n publica l'anunci en el Diari Oficial de la Comunitat Valenciana (DOCV núm. 5706).  
Durant aquest període no es presenten al·legacions al projecte ni a aquesta Conselleria ni a l'Ajuntament de Nules. En l'expedient consta el certificat de la informació pública.  
Cinqué. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Sisé. S'ha incorporat a l'expedient els informes emesos pel Servei de Protecció de l'Ambient Atmosfèric i pel Servei de Residus Industrials.  
Seté. Com a conseqüència del contingut d'aquests informes, amb dates 7 i 21 d'abril de 2008, la Conselleria de Medi Ambient, Aigua, Urbanisme i Habitatge requereix nova documentació a l'empresa.  
Vuité. Amb data 25 d'abril de 2008, l'Ajuntament de Nules remet informe.  
Nové. Amb data 28 d'abril de 2008, es realitza el tràmit d'audiència a l'interessat i es presenta un annex amb les mesures correctores implantades per a atenuar el soroll.  
Deu. Amb data 29 d'abril de 2008, la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 101/07 IPPC de sol·licitud d'autorització ambiental integrada, promogut per Venus Cerámica, SA.  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega a l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.  
Segon. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desplegada pel Decret 40/2004, de 5 de març, del Consell de la Generalitat Valenciana.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002, i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Territori i Habitatge, resolc:   
Primer. Concedir a Venus Cerámica, SA l'autorització ambiental integrada per a les seues instal·lacions de fabricació de productes ceràmics per mitjà d'enfornada, que s'han de desenvolupar a l'establiment situat al km 953.8 de la N-340 al seu pas pel terme municipal de Nules (Castelló), referent al Projecte bàsic per a sol·licitud d'autorització ambiental integrada, de data 27 de desembre de 2006 i subscrit per Vicente Martínez Adsuara, la qual queda inscrita en el Registre General d'Instal·lacions IPPC de la Comunitat Valenciana amb el número 184-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió, la nomenclatura dels quals serà d'ara endavant la utilitzada per al millor control i comunicació de les emissions:  
Núm. de focus Descripciò  
 Planta de paviment  
F 1 Forn 1 (Heimsoth)  
F 2 Preassecador 1 (eixida forn 1)  
F 3 Forn 2 (Siti)  
F 4 Eixida forn 2  
F 5 Assecador premses 1  
F 6 Assecador premses 2  
F 7 Extracció aspiració esmaltadores  
F 8 Filtre de mànegues d'esmaltatge  
F 9 Filtre de mànegues de premses 1  
F 10 Filtre de mànegues de premses 2  
F 11 Filtre de mànegues de recepció d'argiles  
 Planta de revestiment  
F 12 Forn Heimsoth  
F 13 Assecador 1 (eixida forn 1)  
F 14 Assecador premses 1  
F 15 Assecador premses 1  
F 16 Filtre de mànegues premses + recepció d'argiles  
F 17 Filtre de mànegues d'esmaltatge  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
Cadascun dels focus estarà convenientment identificat in situ, d'acord amb aquesta nomenclatura.  
Els valors límit d'emissió per a focus canalitzats i la periodicitat de controls per ECMCA seran els següents:  
(1) Per als focus d'origen en forns el cabal de gasos del qual siga inferior a 3.000 Nm³/h, el valor límit de fluorurs podrà ser de 30 mg/Nm³, sempre que el cabal màssic de l'esmentat contaminant siga inferior a 0,1 kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, s'haurà de lliurar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.  
(3) Queden exclosos de mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'haurà de dur a terme un pla d'acció que permeta caracteritzar de forma representativa els nivells d'emissió de clor i plom dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
S'haurà de disposar de sistemes correctors de depuració de partícules, almenys els focus que evacuen corrents de gasos provinents d'aspiracions de material pulverulent. Així mateix, disposaran també dels esmentats sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament correcte d'aquests sistemes correctors s'assegurarà per mitjà del control i registre continu, almenys d'un paràmetre d'operació del sistema a opció de l'empresa entre els tècnicament reconeguts o fonamentats, com ara la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera ha de garantir una correcta dispersió dels contaminants emesos. Concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga de manera que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200 ºC.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen, i han de cobrir les diferents tipologies o els grups de productes que es fabriquen a cada instal·lació.  
d) Les concentracions mesurades sempre estaran referides a condicions normals de pressió i temperatura (101.3 kPa, 273.16 K), i per als gasos de combustió en base seca i un contingut d'oxigen del 18%.  
e) Les mesures de fluor es realitzaran amb sondes de material resistent a l'atac àcid, d'acord amb la norma ISO 15.713:2006.  
1.3 Control de l'emissió de partícules per fonts difuses  
1.3.1. Emmagatzemament i manipulació de materials pulverulents  
L'emmagatzemament i manipulació de materials pulverulents es realitzarà en les condicions següents:  
a) Tancament de tots els sistemes de transport de matèries primeres pulverulentes a la fàbrica (cintes transportadores, catúfols, etc.).  
b) Totes les operacions indicades a continuació es duran a terme en naus tancades dotades de sistemes d'aspiració amb depuració posterior:  
- operacions de recepció de matèries primeres a granel  
- operacions d'emmagatzemament i descàrrega de grànul atomitzat  
- operacions d'emmagatzemament del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents es realitzarà en les condicions següents:  
1. Reducció de la resuspensió de pols deguda a la circulació interna de vehicles. Per a això, es pavimentaran els circuits adequats, es mantindran netes les zones de circulació i s'hi limitarà la velocitat.  
2. Control a l'entrada i eixida del complex que els camions van coberts i tancats per a evitar vessaments i sobreeixements. No es permetrà l'accés o eixida de la instal·lació a vehicles que no circulen coberts o tancats.  
2. Soroll  
S'adoptaran les mesures necessàries per a complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, els límits sonors establits en la Llei 7/2002 per a zones d'ús industrial són:  
Diürn Nocturn  
70 dB(A) 60 dB(A)  
Durant la tramitació de l'expedient es va presentar un annex amb les mesures correctores acabades d'implantar per a atenuar el soroll. S'ha actuat sobre el focus 2 instal·lant una cabina d'insonorització al ventilador del filtre d'esmaltadores, i filtre en l'escapament, i al focus 1, un apantallament de l'ERM. Al focus 3 s'executaran a l'agost de 2008 les mateixes mesures que al focus 2. Per a comprovar-ne l'eficàcia i que, per tant, no se superen els límits en els punts d'inspecció considerats, en el termini de tres mesos es durà a terme una nova auditoria acústica i se n'elevaran els resultats a la consideració de la Direcció General per al Canvi Climàtic.  
Cada cinc anys després de la realització d'aquesta última, s'haurà de dur a terme una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Per a això, es mesurarà el nivell de soroll en un nombre de punts representatius del perímetre, tant amb l'activitat en funcionament com parada (nivell de fons). L'esmentada auditoria haurà de ser realitzada per una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
La documentació justifica l'absència d'abocament d'aigües residuals a domini públic hidràulic.   
3.1. Aigües residuals industrials  
Les aigües residuals industrials seran les procedents dels esquitxos de la zona d'esmaltatge, de la neteja de molins de preparació d'esmalts i de la neteja general de les instal·lacions.  
Aquestes aigües es recullen i es condueixen fins a una depuradora pròpia en desús, els decantadors de la qual s'empren a manera de basses d'emmagatzemament on s'acumulen les aigües residuals sense rebre cap tractament, amb simple agitació, fins al seu lliurament a un gestor autoritzat.  
Pel que fa a abocaments indirectes, es presenta un certificat d'impermeabilitat i estanquitat de les basses d'emmagatzemament d'aigües residuals industrials de les plantes 1 i 2.  
En el termini de tres mesos després d'aquesta resolució, es presentarà una memòria de gestió d'aigües residuals industrials en què s'incloga: règim d'evacuació d'aigües residuals industrials, d'acord amb l'anterior; factures de retirada d'aigües residuals industrials corresponents a l'exercici 2007, i d'acord, al seu torn, amb l'anterior, contracte amb els gestors finals d'aquestes aigües residuals que incloga les quantitats gestionades. S'aportarà, a més, una estimació de la relació entre la producció real de productes ceràmics i la producció d'aigües residuals industrials. Per a posteriors exercicis, s'haurà de disposar d'aquesta memòria i relacionar la producció real amb la producció d'aigües residuals industrials, justificant la seua correcta gestió externa amb les corresponents factures de les successives retirades i un certificat del gestor final sobre els volums totals gestionats.  
3.2. Aigües sanitàries  
Les aigües residuals sanitàries, procedents de menjadors, lavabos i vestidors, es condueixen a la xarxa de sanejament municipal, a través de dos punts d'abocament.  
S'aporta l'autorització de l'Ajuntament de Nules per a la connexió a la xarxa municipal de sanejament.  
3.3. Aigües pluvials  
Les aigües pluvials de cobertes de les naus es recullen a través de baixants i convergeixen cap al pati central entre les dues naus, des d'on es condueixen per mitjà d'una canonada a una arqueta de connexió amb la xarxa de recollida d'aigües residuals del polígon, que no disposa de xarxa separadora.   
La parcel·la està pavimentada. L'empresa no emmagatzema ni emmagatzemarà a la intempèrie matèries o substàncies en forma pulverulenta que puguen ser arrossegades per les aigües pluvials d'escolament. S'haurà de disposar d'una agranadora mecànica per a la neteja periòdica de totes les zones exteriors, especialment els vials i les zones de trànsit de camions de matèries primeres.  
4. Protecció del sòl i de les aigües subterrànies  
Es prohibeix l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Per a fer complir l'informe preliminar de situació del sòl establit en el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats, en el termini de tres mesos, s'haurà de presentar:  
- Any d'inici de l'activitat industrial, amb indicació dels successius titulars i les activitats realitzades.  
- Relació de matèries primeres auxiliars i secundàries de caràcter perillós utilitzades en el procés industrial, tant en l'activitat principal com en les activitats secundàries (depuració, manteniment, etc.). Aquesta relació comprendrà la totalitat de les matèries utilitzades (frites, esmalts, colors, pigments, frites granulades, vehicles serigràfics, dissolvents, olis de motor, greixos, reactius, etc.) i s'haurà de realitzar d'acord amb allò establit en el punt 2 de l'annex II del RD 9/2005 (tipus de matèries, composició química, núm. CAS, quantitat anual, estat d'agregació, forma de presentació, fase de risc, emmagatzemament, etc.). No serà vàlida la presentació única de les fitxes de seguretat igual que per als residus generats.  
- Pel fet que són focus potencialment contaminants, s'haurà de reflectir en un plànol la situació on hi ha -o anteriorment hi ha hagut- depòsits subterranis, en especial els antics tancs de combustible utilitzats abans de l'ús de gas natural com a font d'energia, i indicar l'antiguitat, els detalls constructius, la capacitat, els anys de funcionament, el contingut, les proves d'estanquitat realitzades i qualsevol altre detall tècnic de rellevància.  
- Cal indicar si a les instal·lacions hi ha captacions d'aigües subterrànies o pous i, si s'escau, indicar les seues característiques constructives i la profunditat del nivell freàtic com també la seua situació en el plànol.  
5. Residus  
5.1 Producció de residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
S'autoritza la producció dels residus perillosos següents, sempre que la seua capacitat de generació anual siga de l'entorn de magnitud que a continuació s'indica i la capacitat de producció del centre productiu (planta paviment + planta revestiment) detallat en l'annex I siga de l'entorn de 5.100.000 m²/any de productes ceràmics.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
L'esmentat centre productiu està inscrit en el Registre de Petits Productors de Residus Tòxics i Perillosos de la Comunitat Valenciana conforme estableix l'article 22 del Reial decret 833/1988, de 20 de juliol, pel qual s'aprova el Reglament per a l'execució de la Llei 20/1986, bàsica de residus tòxics i perillosos i l'Ordre de 12 de març de 1998 de la Conselleria de Medi Ambient, Aigua, Urbanisme i Habitatge per la qual es crea i regula l'esmentat Registre.  
En el termini de tres mesos després de la Resolució, es presentarà una nova taula de residus perillosos, incloent-hi tots aquells que es generen en les instal·lacions a banda dels exposats, junt amb els seus corresponents documents d'acceptació.  
Així mateix, es projecta generar els següents residus no perillosos:  
Els residus es lliuraran a un gestor autoritzat per a aquesta activitat tal com consta en el projecte.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració i han de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, es disposarà de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Cada quatre anys, s'haurà d'elaborar un pla de prevenció i reducció de residus que es presentarà a la Direcció General per al Canvi Climàtic amb la mateixa periodicitat.  
Així mateix, s'emplenarà la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex III del Reial decret 833/88.  
Les autoritzacions i la resta de requisits establits en la legislació vigent en matèria d'envasos i residus d'envasos, i de manera especial el que estableix el RD 782/1998, no queden derogades per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6. Mesures que s'han d'adoptar en situacions diferents a les normals que poden afectar el medi ambient  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- causes de l'incident  
- hora en què es va produir i la seua duració   
- característiques de l'emissió o abocament   
- mesures correctores adoptades   
- hora i forma en què es va comunicar el succés  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14495:1996.  
Així mateix, quan es determine el tancament definitiu, es desmantellaran i clausuraran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
S'haurà de justificar el compliment de la reserva mínima de places d'aparcament, establida en 1 plaça per cada 100 m².  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el Reglament per al desenvolupament de l'esmentada llei.  
La indústria i les seues instal·lacions s'ajustaran a les condicions indicades en el projecte tècnic i en els seus annexos en els aspectes no fixats en aquesta resolució.  
S'han de complir totes les disposicions aplicables per a garantir la protecció de la salut de les persones.  
S'ha de comprovar en el control inicial que s'han realitzat les mesures previstes en el projecte.  
8. Obligació de subministrament d'informació  
Abans de l'1 de març de cada any, s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Segon. L'autorització ambiental iIntegrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació, segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Sisé. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 29 d'abril de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Venus Cerámica, SA és una fàbrica de productes ceràmics per mitjà d'enfornada, ubicada al km 953.8 de la N-340 al seu pas pel terme municipal de Nules (Castelló). Disposa de dues línies de producció: planta de paviment i planta de revestiment.  
En ambdues plantes, el procés industrial consta, bàsicament, de les etapes següents:  
1. Recepció, emmagatzemament i distribució de matèria primera (argila atomitzada roja i blanca, esmalts, colors)  
2. Premsatge  
3. Assecatge  
4. Esmaltatge: preparació i aplicació  
5. Cocció  
6. Classificació, embalatge, emmagatzemament i expedició  
La capacitat de producció és de 5.100.000 m²/any de productes ceràmics (planta paviment + planta revestiment).  
De manera més estesa, el procés industrial s'iniciarà amb la recepció de camions banyera que descarregaran l'argila atomitzada en les tremuges de recepció, que disposen d'aspiració localitzada.  
Des de les sitges s'alimentaran les premses, on es formen les peces abans de sotmetre-les al procés d'assecatge i s'elimina la humitat fins que les peces queden amb la consistència adequada per a sotmetre-les al procés d'esmaltatge i posteriorment al de cocció en forn. El producte final, una vegada empaquetat i paletitzat, queda al magatzem d'expedicions.  
Les aigües residuals industrials seran les procedents dels esquitxos de la zona d'esmaltatge, de la neteja de molins de preparació d'esmalts i de la neteja general de les instal·lacions.  
Aquestes aigües es recullen i es condueixen fins a una depuradora pròpia en desús, els decantadors de la qual s'empren a manera de basses d'emmagatzemament on s'acumulen les aigües residuals sense rebre cap tractament, amb simple agitació, fins al seu lliurament a un gestor autoritzat.  
Les aigües residuals sanitàries, procedents de menjadors, lavabos i vestidors, es condueixen a la xarxa de sanejament municipal.  
Les aigües pluvials de cobertes de les naus es recullen a través de baixants i convergeixen cap al pati central entre les dues naus, des d'on es condueixen per mitjà d'una canonada a una arqueta de connexió amb la xarxa de recollida d'aigües residuals del polígon, que no disposa de xarxa separadora.  
Es disposarà d'aspiracions localitzades en totes les zones de recepció d'argiles, premses i esmaltatge. Aquetes aspiracions es dirigiran cap als seus respectius filtres. Les partícules recollides als filtres es gestionaran a través d'un gestor autoritzat.  
Els residus perillosos s'emmagatzemen sota una coberta o en un contenidor estanc per al seu enviament a un gestor autoritzat.